Տիգրան Տէր Մեսրոպեան

Տիգրան Տէր Մեսրոպեան, Այնթապի հերոսամարտի կազմակերպողներէն, իրաւաբան

 Կենսագրութիւն 
Ծնած է Այնթապ,1895 թուականին։ Զաւակն է Տէր Մեսրոպ քահանայ Տէմիրճեանի։ Իր ուսումը ստացած է Ագենական դպրոցի եւ Ամերիկեան Գոլէճին մէջ, որմէ ետք ան Պոլսոյ Օսմանեան համալսարանը մտնելով շրջանաւարտ եղած է Իրաւաբանական ճիւղէն 1916-ին։ Ուսանողութեան շրջանին աշխատակցած է Պոլիս հրատարակուող «Ռահնիւմա» շաբաթաթերթին։

Առաջին Համաշխարհային պատերազմի շրջանին մատակարարութեան սպայ եղած է թրքական բանակին մէջ, Պոլիս եւ Գոնիայի շրջանները։ 1919-ին, Զինադադարէն վերջ վերադարձած է Այնթապ, ուր Ամերիկեան Կարմիր Խաչի եւ Նիյր Իսկ Ռիլիֆի մէջ պաշտօնավարած է։

Յունուար 1920-ին,  Ազգ. Միութեան անդամ ընտրուած է եւ Այնթապի Հերոսամարտը կազմակերպողներէն մէկը եղած է։ 1920-ի Օգոստոսին ֆրանսական զինուորական ոյժերու հրամանատար Գոլոնէլ Անտրէային թարգմանը եղած է, եւ 15 Դեկտեմբեր 1921-ին վերջին կառաւանով Այնթապը ձգած է եւ թարգմանութիւնը շարունակած է մինչեւ 1923, Ճարապլուսի մէջ։

1923-ին Ամերիկա եկած է եւ արեւելեան գորգի առեւտուրով զբաղած է մինչեւ 1930, որմէ ետք ան Ֆրանսա երթալով վեց տարի բնակած է Մարսիլիա, իր մօրը եւ Երուանդ եղբօր քով, ուր Փրատոյի Մայր Եկեղեցւոյ քարտուղարը եղած է։ 1936-ին Ամերիկա վերադառնալով հաստատուած է Թրոյի մէջ, ուր վարած է տնօրէնի պաշտօնը «Եունայթըտ Ֆուտ Տիսթրիպիւթըրզ Գօրբօրէյշըն»-ի, որ մեծաւ մասամբ հայ ուտեստեղէնի վաճառականներէ կազմուած է եւ մեծաքանակ ուտեստեղէնի ընկերութիւն մըն է։

 Աղբիւր 
Պատմութիւն Այնթէպի Հայոց, Բ. հատոր